Victoria Velasquez (EL), 2024-12-05:
Støbeformen kollapser.
Taget og de arbejdende mennesker på taget styrter 25 m ned.
Tre mennesker dør, og seks mennesker kommer alvorligt til skade.
Vi har en forpligtelse til, at ingen skal gå på arbejde og risikere sit helbred og slet ikke sit liv.
Jeg må indrømme, at jeg fik en knude i maven, da jeg blev bekendt med, at ham, som byggeriet foregik hos, gang på gang, når der har været byggerier på hans grunde, ikke har søgt byggetilladelser, men søgt på bagkant.
For det betyder noget for, om Arbejdstilsynet bliver bekendt med, at der er et byggeri, der finder sted, og at man ved, at rammerne er i orden.
Det er så vigtigt, at vi sørger for, at reglerne i orden.
Det andet er fuldstændig uacceptabelt.
Og så bliver man ovenikøbet bekendt med, at fagbevægelsen er blevet vist bort fra byggepladsen.
Bør vi sikre, at fagbevægelsen har adgang til arbejdspladser?
Bør vi sanktionere hårdt, så der ikke kan spekuleres økonomisk i, at man ikke altid sørger for, at det er trygt og sikkert at gå på arbejde?
For at være helt ærlig: Hvis jeg kigger rundt her i Folketingssalen og spørger hver enkelt af de tilstedeværende, om de helt inderst inde mener, at vi reelt gør det, der skal til, så tror jeg simpelt hen ikke på svaret, hvis det er, at svaret er, at det gør vi, for det gør vi helt åbenlyst ikke.
Vi har et kæmpe ansvar i at sikre, at det er trygt og sikkert at gå på arbejde.
Når vi så åbenlyst ser, at der i forhold til anlægs- og byggebranchen er kommet en rapport i foråret, der viser, hvordan udenlandsk arbejdskraft bliver behandlet i anlægs- og byggebranchen, og der simpelt hen strukturelt er tale om de her forhold, er det ikke kun enkelte brodne kar.
Det, som vi står over for, er alarmerende alvorligt.
Det mener jeg vi alle sammen har en forpligtelse til at få løst og til at sørge for, at vi får taget alvorligt.
I stedet for står vi over for et forslag, der vil sænke beløbsgrænsen og udvide positivlisten for at lette adgangen til udenlandsk arbejdskraft.
På overfladen kan det jo godt synes som en løsning på vores arbejdsmarkeds udfordringer, men helt ærligt, lad os se realiteterne i øjnene.
Det her forslag truer med at underminere både vores løn- og ansættelsesvilkår og også åbne døren for mere udnyttelse af arbejdere, end vi ser det ske i dag.
De nylige afsløringer, som vi har set dem i DR's dokumentarserie »Underdanmark«, »På statens regning« osv. og TV 2's »Den sorte svane«, viser os med billeder det, som rapporten fra foråret siger og konkluderer, nemlig hvordan migrantarbejdere bliver udsat for livsfarlige arbejdsforhold og økonomisk udnyttelse.
De arbejder med farlige materialer som asbest uden ordentlig beskyttelse eller instruktion, hvilket sætter deres liv og deres helbred på spil.
Det er ikke bare uacceptabelt; jeg synes, at det er direkte skamfuldt.
Vi ved det, og vi gør for lidt ved det.
Kig alene bare inde i den økonomiske rapport for efteråret 2024, hvor vi kan se et fald i lønkvoten, og se, at der med stor tydelighed er en sammenhæng mellem, at man simpelt hen underbetaler migrantarbejdere og udenlandsk arbejdskraft, og de ekstremt store overskud, vi ser for tiden i virksomhederne.
Vi åbner døren for mere udenlandsk arbejdskraft under tvivlsomme vilkår, og jeg mener tvivlsomme vilkår, for vi er blevet bekendt med, hvad det er, der sker.
Vi har også set det i en anden dokumentar fra TV 2, som viser det i hotel- og restaurationsbranchen.
Det er jo ikke kun noget, der er i anlægs- og byggebranchen, det er ikke kun noget, vi ser inden for nogle af de brancher.
Der er alt for mange steder, som er højrisikosteder.
Ud over at vi simpelt hen skal have styrket arbejdsmiljøet og sørget for, at det er trygt og sikkert at gå på arbejde, skal vi også sørge for at skabe fair og gode muligheder for dem, der lige nu bliver skubbet ud af arbejdsmarkedet.
Der er så mange, der virkelig gerne vil have en fod indenfor, og derfor savner jeg, at vi reelt investerer både i forhold til efteruddannelse og forbedret arbejdsmiljø, så alle dem, som kan, faktisk får mulighed for at kunne blive en del af arbejdsmarkedet.
Derfor blev jeg også rigtig glad, da jeg så beskæftigelsesministeren stemple så klart ind i forhold til seniorerne, for det er der brug for.